《竹溪歌为南雄陈壁先考赋》
明代·罗伦

大庾岭头，梅花所出。气压罗浮，名动月窟。颍川遗老，冰雪风骨。

呜呼梅花，花中之儒，先天下之春，胡为不友而友此君。

此君虚直，是此老之心术。此君标格，是此老之精神。

婆娑鸾凤影，变化蛟龙身。睿圣与齐德，俗士不敢亲。

翠云一万丈，白日摇苍旻。苍雪洒六合，祝融回朱轮。

姑射仙人冷偷眼，广平学士冰生唇。晋七贤、唐六逸，一年三百六十日，日日来倾三百杯。

脱帽露顶此君侧，玉山自倒非人推。竹溪处士今何在，半夜还骑綵凤回。

作者简介：（1431—1478）明江西永丰人，字应魁，改字彝正，学者称一峰先生。家贫好学，成化二年进士第一。授翰林院修撰。抗疏论李贤起复，落职，谪泉州市舶司提举。次年复官，改南京，居二年，以疾辞归。隐于金牛山，专研经学，开门教授，从学者甚众。嘉靖初追赠左春坊谕德，谥文毅。能诗，有《一峰集》。